Lukács Helga-Erika

*Homokóra*

Az nótás kedvem szélben csendülő

víg zaját hallja most szívetek kik

emberöltőn át sem értenétek miképp

eshetett eme megrepedt agytekervényem

közébül rátok az átok s hogy e kérdéses

világban következmény nélkül élhetek

csak a ti elmétekben születhetik hagyjátok

hát hogy a magam útján bokatörő

csizmámba vetett hitem élhessen tovább

mert eképpen életem homokórájában

mennél több homokszem lepereg úgy

egyre tisztábban villan át üvegén mi fontos

s mi számításvételre érdemtelen.

*Kézdivásárhely, 2022 június 12.*